ཆོས་ཉིད་ནམ་མཁའི་ཀློང་མཛོད་ལས༔དཔལ་ལྷ་མོའི་བསྐང་གསོལ་བཞུགས་སོ༔ན་མོ་གུ་རུ་ཝེ༔ནམ་མཁའ་མཛོད་སྔགས་མཐར༔ཀྱཻ༔དད་དང་དམ་ཚིག་དཔང་བཙུགས་ཏེ༔དཔལ་གྱི་ལྷ་མོ་འཁོར་བཅས་འབོད༔མ་ཐོགས་མྱུར་དུ་གཤེགས་སུ་གསོལ༔བདག་གིས་བརྟེན་པའི་ལྷ་རུ་བཞུགས༔དངོས་འབྱོར་ཡིད་ཀྱིས་རྣམ་སྤྲུལ་པའི༔འདོད་ཡོན་མི་ཟད་གཏེར་ཆེན་པོས༔དཔལ་ཆེན་ལྷ་མོའི་ཐུགས་དམ་བསྐང་༔སྤྲུལ་པ་ཡང་སྤྲུལ་ཐུགས་དམ་བསྐང་༔ཐུགས་དང་འགལ་བའི་ཉེས་ཀུན་བཤགས༔བསོད་ནམས་དཔལ་དང་ཡོན་ཏན་བསྐྱེད༔འདོད་རྒུའི་དཔལ་གྱི་དངོས་གྲུབ་སྩོལ༔སྣང་སྲིད་ཕྱྭ་གཡང་དབང་བསྡུས་ལ༔བདག་གི་ཕྱྭ་དང་གཡང་དུ་སྩོལ༔མི་ཕྱུགས་ནད་རིམས་གོད་ཡམས་ཐུལ༔མུ་གེའི་བསྐལ་པ་དབྱིངས་སུ་བཟློག༔དམ་ཚིག་ཐུགས་རྗེའི་དུས་ལ་བབ༔དེ་ཡིས་བསམ་དོན་ཡིད་བཞིན་འགྲུབ༔དགེ་ལེགས་དཔལ་གྱི་ཕྱུག་པར་འགྱུར༔ས་མ་ཡ༔ཞེས་པ་འདི་ཡང་ཨ་བོ་བླ་མ་མདོ་སྔགས་ཀྱིས་བསྐུལ་ངོར་བདུད་འཇོམས་པས་སོ།།དགེའོ།།དགེའོ།།དགེའོ།།།།